نیجریه قوزیی-دوغو بولگه لرینده تؤره‌دیلن ترور آکت‌لاری سببیندن 13 ایلده 100 میلیارد دو‌لار ایتیریب.
بیرلشمیش میللت‌لر تشکیلاتی‌نین (بمت) اوشاق فوندونون (یونیسف) درج ائتدیگی راپوردا نیجریه-نین آداماوا، بورنو و یوبه ایالت‌لرینده هوجوم‌لار حیاتا کئچیرن بوکو حرام ترور تشکیلاتی‌نین اؤلکه اقتصادیاتینا زیان ووردوغو بیلدیریلیب.
راپوردا ایالت لرده تؤره‌دیلن ترور آکت‌لاری‌نین 13 ایل عرضینده اؤلکه اقتصادیاتینا 100 میلیارد دو‌لار زیان ووردوغو، حتی موناقیشه‌لر بیتسه بئله، ضررین 150-200 میلیارد دو‌لارا چاتا بیله‌جگی قئید ائدیلیب.
یونیسف-ین نیجریه نوماینده‌سی کریستین موندوات راپور ایله باغلی وئردیگی آچیقلامادا موناقیشه‌لرین اؤلکه اقتصادیاتی‌نین اینکیشافینی پوزدوغونو بیلدیریب.
مین‌لرله اوشاغین حیاتی‌نین تهلوکه آلتیندا اولدوغونو قئید ائدن موندوات "2021-جی ایلده بیر میلیون اوشاق قارشیدورما‌لار سببیله مکتبه گئتمه‌دی، تخمینن 900 مین اوشاق قیدا‌سیز قالدی، 300 مینه یاخین اوشاغین کسکین خسته‌لیک‌دن اذیت چکدیگی تخمین ائدیلیر" دئییب.
نیجریه-نین داها پارلاق گله‌جگینی تامین ائتمک اوچون باریش و اوشاق حقوق‌لاری‌نین قورونماسینا اوستونلوک وئریلمه‌سینی ایسته‌ین موندوات، یونیسف طرفیندن درج اولونان راپورون گنج نسلین گله‌جگینی قوروماق اوچون عاجیل حرکته چاغیریش اولدوغونو بیلدیردی.
قئید ائدک کی، 2000-جی ایللرین اول‌لریندن نیجریه-ده 2009-جو ایلدن مؤوجود اولان ترور تشکیلاتی بوکو حرامین تشکیل ائتدیگی کوتلوی زوراکی‌لیق‌لاردا اون مین‌لرله اینسان حیاتینی ایتیریب.
تشکیلات 2015-جی ایلدن اؤلکه‌نین سرحد قونشولاری کامرون، چاد و نیجر ​​ده هوجوم‌لار حیاتا کئچیریر.
